Onzi die unu versu 

Onzi die unu versu, donzi tantu
Unu mutu pro narrer calchi cosa
De custa vida mia dolorosa,
Piena de van’isperu e de piantu.

Est notte tarda, e dòrmin tottu cantos,
Sos mios pizzinnos poveros e solos
E i sa mente a sos tristos suos bolos
Andare lasso. Benin tristos cantos

De zoncas dae su monte a cara, a cara
Che suncùttos de gente addolorada;
E deo penso a sa vida passada
Cas’invanu, e penso in cudd’amara

Brama chi hat donz’omine in sa terra
Pro diventare mezzus, o pro èssere
Piùs felice; a pagos su resèssere
Est iscrittu, e pro tantos est sa gherra

Vana e trista. E giudico de me.
Movidu fia de mente e de coro,
Armadu forte. Simile a tesoro
Creia sa vida; e deo bellu Re

De sa vida fia. Forte, innamoradu,
Cun impetos de bene a donz’istante,
Iscappao su coro a su portante,
Coment’in festa unu cadd’ispronadu.

Ahi dies serenas; bolos altos
Fattos in cussos annos luminosos,
Cumbidos de battizzos e d’isposos,
Iscampagnadas pe’ tottus sos saltos.

Poi ispinas puntudas sun bessidas
E penas improvvisas sun cumpartas.
Comente girat su giogu ’e sas cartas,
Mudein sas dies bellas e nodidas,

E sas coronas friscas de allegria
A sas primas tempestas ispozadas.
Est unu mazzu de fozas siccadas
In atonzu, sa trista vida mia.